## El Consell incrementa als 2,72 milions d’euros les ajudes per a les associacions empresarials que impulsen la reindustrialització de la Comunitat Valenciana

*** S’amplia en 274.580 euros el pressupost inicial per a donar suport al màxim nombre d’entitats en 2025
* Es costejaran actuacions de cooperació empresarial, innovació, internacionalització, sostenibilitat, formació i seguretat industrial, amb un màxim de 100.000 euros per projecte**

La Conselleria d’Innovació, Indústria, Comerç i Turisme ha incrementat el pressupost destinat a donar suport a activitats no econòmiques desenrotllades per associacions empresarials que impulsen la reindustrialització de la Comunitat Valenciana en 2025, fins a arribar als 2,72 milions d’euros.

Estes ajudes, convocades el mes de maig passat amb un pressupost inicial de 2,45 milions d’euros, han rebut un total de 42 sol·licituds per part d’associacions empresarials. Amb la finalitat de donar resposta al nombre més gran possible de projectes, la Conselleria ha ampliat els fons disponibles en 274.580,69 euros.

La consellera d’Innovació, Indústria, Comerç i Turisme, Marián Cano, ha assenyalat que “esta ampliació, publicada en el [*Diari Oficial de la Generalitat Valenciana* (DOGV)](https://dogv.gva.es/va/resultat-dogv?signatura=2025/30641), reflectix l’esforç de la Generalitat per donar suport al teixit productiu valencià i per continuar impulsant el creixement industrial des de la base associativa”.

D’esta manera, “es proporciona suport a un nombre més gran de projectes en àmbits estratègics com la investigació, el desenrotllament i la innovació, la internacionalització, la sostenibilitat, la formació i el talent, la cooperació empresarial i de clústers, i la seguretat industrial”, ha assegurat la consellera.

Així mateix, Cano ha recordat que cada ajuda consistirà en una subvenció del 70 % dels costos que siguen admesos com a subvencionables, amb un import màxim per sol·licitud de 100.000 euros.

**Programes d’actuació**

La convocatòria s’articula en dos línies d’actuació: el Programa I està destinat a les associacions empresarials sectorials i les agrupacions empresarials innovadores, sempre que operen, totalment o parcialment, en àmbits sectorials industrials de la Comunitat Valenciana i que tinguen domicili social en esta.

Hauran de justificar la seua vinculació amb algun o diversos dels sectors següents: indústria agroalimentària; automoció; biotecnologia; ceràmica; vidre; àrids i materials de construcció no metàl·lics; cuir i calçat; energies; envasos i embalatges; sector espacial i aeronàutic; joguet i productes infantils; sector fusta, moble i il·luminació; marbre i pedra natural; sector metal·lomecànic; plàstic; producció audiovisual i videojocs; sector químic; tèxtil, i sector de la valorització de materials.

El Programa II està dirigit a les associacions empresarials multisectorials d’àmbit comarcal sempre que tinguen seu o domicili social en la Comunitat Valenciana, que almenys el 25 % de les seues associades siguen empreses industrials i acrediten haver desenrotllat activitat com a associació empresarial en eixos àmbits, almenys en els anys 2022, 2023 i 2024.

**Gastos subvencionables**

Tindran la consideració de gastos subvencionables, entre altres: les col·laboracions externes, els gastos laborals de personal propi de l’entitat destinat directament al pla d’actuació o els gastos de l’auditoria per a l’elaboració de l’informe de revisió de la documentació justificativa de la subvenció per empresa auditora externa, inscrita en el Registre oficial d’auditors de comptes.

Fecha: 05/08/2025